《山溪谣》
宋代·释善珍

山溪流㶁㶁，山田半砂砾。羸牛领破耕不息，午饥眼花在牛脊。

我饥田舍无糟糠，但愿天常雨粟盈官仓。官租吏征有故常，官籴吏横如虎狼。

君不见先年春旱牛遇疫，妻儿挽犁代牛力。又不见前年龠米抵金璧，僵尸横草乌不食。

吏奸积久为农患，吏爱谷贵农爱贱。使君道上闻农叹，下车蠲籴不待旦。

令行去奸如疾风，心宁负官不负农。溪流帖帖船上下，左司文成高纸价。

作者简介：释善珍（一一九四～一二七七《续补高僧传》作生绍兴甲寅，卒嘉定丁丑，误提前了一个甲子），字藏叟，泉州南安（今福建南安东）人，俗姓吕。年十三落发，十六游方，至杭，受具足戒。谒妙峰善公于灵隐，入室悟旨。历住里之光孝、承天，安吉之思溪圆觉、福之雪峰等寺。后诏移四明之育王、临安之径山。端宗景炎二年五月示寂，年八十四。有《藏叟摘稿》二卷。事见《补续高僧传》卷一一、《续灯正统》卷一一。　释善珍诗，以日本宽文十二年藤田六兵卫刊本（藏日本内阁文库）为底本，编为一卷。